  Виталий Пронин Кияса ёрос больницаысь валтӥсь эмсузэрГ. Шевелёва.Галина Шевелёвалэн архивысьтыз Быдэс дуннеын урод чер алямен валче Кияса ёрос больницаын мукет улосъёсысь вуэмъёсты возён (обсерватор) усьтыны чаклало. Сое дасян понна сюлмаське ёрос больницаысь валтӥсь эмсузэр Галина Шевелёва но. Та нуналъёсы обсерваторын лэсьтӥськон ужъёс мыно на, но матысь дыре сое усьтыны чаклало ни. «Тазалыкез утён» нацпроект улсын отын кылдозы рентген, УЗИ лэсьтон аппаратъёс, электрокардиографъёс но трос мукет туала эмъян техника. Та вакытэ отчы куд-ог тӥрлык вуттэмын ни, сое интыян понна сюлмаське Галина Шевелёва но. Галина Егоровна 26 ар ӵоже тырше ини эмъян удысын, соос пӧлысь 7 арзэ ужаз Пурга ёросысь Вуж Мӧнья гуртын. Нош вордскиз та мыло-кыдо кышномурт Пурга ёросысь Кечур гуртын. 23 ар талэсь азьло сое юнматӥзы Кияса ёрос больницаысь валтӥсь эмсузэре. Та вакытэ Галина Егоровналэн бурд улаз ёросысьтызы 90 эмсузэръёс, фельдшеръёс но 30 утялскисьёс ужало — ваньмыныз огкыл шедьтоно. Ас удыссэ ӟеч тодӥсь-валась специалист пусъемын Удмуртиысь Правительстволэн, Тазалыкез утён министерстволэн Данъян грамотаосынызы, Кун Кенешлэн Таукаронэныз. Галина Егоровна гажа но дунъя котькуд ужасьсэ. Пусъе: тужгес адӟем карымон тыршо Атабайысь, Первомайской, Уддяди гуртъёсысь эмчиос. Уката ик соослэн кысык вакытсы али: коронавируслэсь вӧлмемзэ дырыз дыръя дугдытон понна кӧня сюлмаськоно. Галина Егоровналэн капчи мылкыдызлы луыса больницаысьтызы эмчиос мыло-кыдо пырисько калык творчествоя ӵошатсконъёсы. Соос пӧлын Татьяна Семёнова, Елизавета Тимофеева, Татьяна Беспалова. Таза улонлы сӥзем ӵошатсконъёсын но асьсэды умоен возьмато, татын висъясько Светлана Бигбашева, Любовь Долгова. Ачиз но Галина Егоровна спортэн эшъяське. Общественной ужен выронлы но кужымзэ, дырзэ уг жаля. Пыриське «Удмурт Кенешлэн» ужаз. Тау бадӟым Галина Егоровналы, солэн ӝуткамезъя «Удмурт дунне» газетлэн «Гурт адями» вожвылъяськоназ но ваньзы сямен эмсузэръёс, врачъёс мон понна кинюртэмъёссэс бичазы, Интернетын куаразэс сётӥзы. Галина Егоровна котькуд нунал аслаз машинаеныз ширтэ Пичи Пурга ёросысь Аксакпочинка гуртэ, отын солэн семьяез — кузпалыз но Альбина нылыз, 2 нунокъёсыз возьмало. Аксакпочинкаын 5 гинэ корка, артысь Аксакшурын но медпунктсы ӧвӧл, соин гуртоос уколлы яке визь-кенешлы Галина Егоровна доры вамышто. ________ Марина МОРЯКОВА, Кияса ёросысь Вуж Салья гурт Теги: адямиоссярысь тазалыкезутён эмчи  